Drugi kongres KPJ
Drugi kongres Socijalističke radničke partije Jugoslavije (komunista) (makedonski: Вториот конгрес на Социјалистичка работничка партија на Југославија (комунисти); slovenski: Drugi kongres Socialistične delavske partije Jugoslavije (komunisti)) održan je od 20. do 25. juna 1920. godine u Vukovaru. Na ovom Kongresu je došlo do sukoba između dviju frakcija unutar Partije — revolucionarne i reformističke. Pošto je revolucionarna frakcija odnijela pobjedu, usvojen je novi Program partije i promjenjen naziv u Komunistička partija Jugoslavije (makedonski: Комунистичка партија на Југославија; slovenski: Komunistična partija Jugoslavije). Ovaj kongres se često naziva i Vukovarski kongres. Za predsjednike Centralnog partijskog vijeća su izabrani Pavle Pavlović i Jakov Lastrić, a za sekretare Sima Marković i Filip Filipović.